b'\n_START_ARTICLE_\nCominform\n_START_SECTION_\nEtimologie\n_START_PARAGRAPH_\nDenumirea Cominformului provine de la contragerea denumirii \xc3\xaen rus\xc4\x83 \xd0\x98\xd0\xbd\xd1\x84\xd0\xbe\xd1\x80\xd0\xbc\xd0\xb0\xd1\x86\xd0\xb8\xd0\xbe\xd0\xbd\xd0\xbd\xd0\xbe\xd0\xb5 \xd0\xb1\xd1\x8e\xd1\x80\xd0\xbe \xd0\xba\xd0\xbe\xd0\xbc\xd0\xbc\xd1\x83\xd0\xbd\xd0\xb8\xd1\x81\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd1\x85 \xd0\xb8 \xd1\x80\xd0\xb0\xd0\xb1\xd0\xbe\xd1\x87\xd0\xb8\xd1\x85 \xd0\xbf\xd0\xb0\xd1\x80\xd1\x82\xd0\xb8\xd0\xb9, iar \xc3\xaen rom\xc3\xa2n\xc4\x83 Biroul de Informa\xc8\x9bii ale Partidelor Comuniste \xc8\x99i Muncitore\xc8\x99ti.\n_START_SECTION_\nIstoric\n_START_PARAGRAPH_\nDup\xc4\x83 desfiin\xc8\x9barea Cominternului, \xc3\xaen mai 1943, Stalin a avut grija ca activitatea Interna\xc8\x9bionalei s\xc4\x83 nu dispar\xc4\x83. De aceea, la propunerea lui, \xc3\xaen 22-27 septembrie 1947 \xc3\xaen ora\xc8\x99ul Szklarska Poreba din Polonia, s-a organizat prima consf\xc4\x83tuire postbelic\xc4\x83 a nou\xc4\x83 lideri ai partidelor comuniste din URSS, Polonia, Ungaria, Cehoslovacia, Rom\xc3\xa2nia, Bulgaria, Iugoslavia, Fran\xc8\x9ba \xc8\x99i Italia, unde s-au pus bazele Biroului de Informa\xc8\x9bii al partidelor comuniste (Cominform). Ca dovad\xc4\x83 a eurocentrismului organiza\xc8\x9biei, partidele comuniste din China \xc8\x99i din Vietnam nu au fost invitate._NEWLINE_Crearea Cominformului de c\xc4\x83tre Stalin apare ca r\xc4\x83spuns la Planul Marshall american, refuzat de \xe2\x80\x9edemocra\xc8\x9biile populare\xe2\x80\x9d din Europa Central\xc4\x83 (sub presiunea sovietic\xc4\x83). \xc3\x8en cursul acestei reuniuni a fost pronun\xc8\x9bat\xc4\x83 Doctrina Jdanov._NEWLINE_Scopul Cominformului era de a controla str\xc3\xa2ns evolu\xc8\x9bia ideologic\xc4\x83 \xc8\x99i politic\xc4\x83 a statelor \xc8\x99i partidelor comuniste participante (A se vedea, mai jos, lista acestor partide). Sediul Cominformului a fost stabilit la Belgrad, capitala Iugoslaviei._NEWLINE_Singurele \xc3\xaentruniri ale Cominformului au avut loc \xc3\xaen septembrie 1947 (Polonia), \xc3\xaen iunie 1948 (Rom\xc3\xa2nia) \xc8\x99i noiembrie 1949 (Ungaria)._NEWLINE_\xc3\x8en data de 28 iunie 1948, Partidul Comuni\xc8\x99tilor din Iugoslavia este exclus din Cominform.\n_START_SECTION_\nExcluderea Partidului Comunist din Iugoslavia\n_START_PARAGRAPH_\nDup\xc4\x83 o a doua reuniune care a avut loc \xc3\xaen ianuarie 1948, \xc3\xaen Iugoslavia, mentalit\xc4\x83\xc8\x9bile se schimb\xc4\x83, iar conflictul izbucne\xc8\x99te \xc3\xaentre Tito \xc8\x99i Stalin. Astfel, \xc3\xaen timpul celei de-a treia reuniuni, care a avut loc \xc3\xaentre 25 \xc8\x99i 28 iunie 1948, la Bucure\xc8\x99ti, Cominformul judec\xc4\x83 comunismul iugoslav al lui Tito ca fiind \xc3\xaendep\xc4\x83rtat de viziunea sovietic\xc4\x83. Ca urmare, Belgradul este exclus din organiza\xc8\x9bie, iar o epurare \xe2\x80\x9eanti-titoist\xc4\x83\xe2\x80\x9d intervine \xc3\xaen r\xc3\xa2ndul tuturor  membrilor organiza\xc8\x9biei._NEWLINE_Dup\xc4\x83 excluderea Iugoslaviei din Cominform, sediul organiza\xc8\x9biei a fost transferat la Bucure\xc8\x99ti.\n_START_SECTION_\nLupta pentru pace\n_START_PARAGRAPH_\nA patra reuniune a organiza\xc8\x9biei a avut loc la M\xc3\xa1tra \xc3\xaen Ungaria, \xc3\xaentre 27 \xc8\x99i 29 noiembrie 1949. Cominformul aprob\xc4\x83 accentuarea eforturilor pentru salvgardarea p\xc4\x83cii, organiza\xc8\x9bia prezent\xc3\xa2ndu-se ca organ conduc\xc4\x83tor (dar mereu ocult) al Mi\xc8\x99c\xc4\x83rii Mondiale a Partizanilor P\xc4\x83cii.\n_START_SECTION_\nDispari\xc8\x9bia\n_START_PARAGRAPH_\nUltima reuniune a organiza\xc8\x9biei a avut loc la Bucure\xc8\x99ti \xc3\xaen 1950 \xc8\x99i a tratat aspecte func\xc8\x9bionale._NEWLINE_Dup\xc4\x83 moartea lui Stalin, survenit\xc4\x83 la \xc3\xaenceputul lunii martie 1953, \xc3\xaencetul cu \xc3\xaencetul Cominformul \xc3\xae\xc8\x99i pierduse din importan\xc8\x9b\xc4\x83: cele dou\xc4\x83 blocuri opuse se \xc3\xaendreptau spre o coexisten\xc8\x9b\xc4\x83 pa\xc8\x99nic\xc4\x83, organiza\xc8\x9bia dizolv\xc3\xa2ndu-se \xc3\xaen aprilie 1956. Aceast\xc4\x83 dizolvare este efectul clar al destaliniz\xc4\x83rii lansate de Nikita Hru\xc8\x99ciov \xc3\xaen februarie 1956, dup\xc4\x83 cel de-al XX-lea Congres al Partidului Comunist al Uniunii Sovietice \xc8\x99i dup\xc4\x83 \xe2\x80\x9eraportul secret\xe2\x80\x9d privitor la \xe2\x80\x9ecultul personalit\xc4\x83\xc8\x9bii\xe2\x80\x9d \xc8\x99i la crimele lui Stalin.'